Predavanje HE ambasadora Johanesa Eignera na Ekonomskom fakultetu u Beogradu

U utorak, 25. 4. 2017. gost studenata Ekonomskog fakulteta i profesorke Danice Popović bio je ambasador Republike Austrije u Srbiji, Njegova ekselencija Johanes Eigner. Predavanje je imalo dve aktuelne teme: "EU: bratstvo i jedinstvo?" i „Bregzit“. Iako je predavanje strukturisano kao pregled ambasadorovih ličnih stavova o ovim temama, obe teme su studentima približile funkcionisanje institucija Evropske unije, kao i neke zvanične stavove zemalja EU o različitim političkim pitanjima.

U okviru prve teme, ambasador Eigner je predstavio analogiju između Evropske unije i bivše Jugoslavije, nabrajajući sličnosti u političkom i ekonomskom smislu, kao i sve razlike između ove dve nadnacionalne unije gde se ta analogija završava. Evropska unija i Jugoslavija dele zajedničku karakteristiku ujedinjenja različitih nacionalnih entiteta nakon izlaska iz velikih svetskih ratova. Isto tako, citirajući profesora Jože Mencingera, ambasador je izneo ekonomsku paralelu, u kojoj je odnos dohotka najbogatije članice u odnosu na najsiromašniju članicu EU još veći nego što je odnos dohotka između nekadašnje najbogatije jugoslovenske republike Slovenije i najsiromašnije pokrajine Kosovo i Metohija. Među razlikama se ističe politički i ideološki motivisano uspostavljanje „bratstva i jedinstva“ među građanima jugoslovenskih republika, kao i izostanak tržišnog motiva stvaranja buveše SFRJ, koji je, s druge strane, bio među dominantnim motivima stvaranja Evropske unije. Na pitanje studenata o budućnosti Francuske u EU i perspektivi za pobedu kandidatkinje Nacionalnog fronta Marin Lepen, ambasador je naglasio prednost kandidata Emanuela Makrona, koju objašnjava kako rezultatima prvog kruga predsedničkih izbora, tako i budućom podrškom ostalih presedničkih kandidata, dok smatra da bi eventualni referendum o izlasku iz EU u Francuskoj, nakon eventualne pobede Marin Lepen, verovatno doživeo neuspeh.

Povodom druge teme, ambasador Eigner je studentima objasnio proces razdruživanja Velike Britanije sa Evropskom unijom, ističući da je u pitanju najkompleksniji proces pregovaranja u istoriji EU, koji se mora završiti u roku od dve godine nakon otvaranja Člana 50 na britansku inicijativu. Najvažniji izazovi ovih pregovora jesu definisanje statusa i prava građana EU zemalja u VB i obrnuto, definisanje razmere pristupa VB evropskom zajedničkom tržištu i regulisanje obaveza VB prema evropskom budžetu. Na pitanje studenta o mišljenju koja strana snosi veću štetu od Bregzita, ambasador je izdvojio britanski gubitak pristupu evropskom zajedničkom tržištu, sa posebnim akcentom na finansijski sektor Velike Britanije, koji se od svih sektora najbrže razvijao zahvaljujući članstvu VB u EU.

Studenti su izrazili zainteresovanost i za izbegličku krizu u Evropi, uz pitanja o stavovima EU o različitim tretmanima izbeglica u Srbiji i Mađarskoj, kao i o mišljenju ambasadora o tome da li izbeglice čine žrtve rata ili postoje i drugi motivi za migraciju ljudi sa Bliskog istoka ka zemljama Evropske unije. Na prvo pitanje je ambasador Eigner odgovorio da zvanična EU ima jednak tretman prema odlukama država članica EU, kao i zvaničnoj politici Republike Srbije kada je u pitanju migrantska kriza. Što se tiče drugog pitanja, ambasadorovo mišljenje je da većinu izbeglica čine žrtve rata, ali da se među njima nalaze i ekonomski migranti.